Kommunestyre- og fylkestingsvalget 2011 i Østfold

**[[Kommunestyre- og fylkestingsvalget 2011]]** blei avholdt 12. september 2011. Denne delartikkelen omhandler valgresultatet for Østfold og kommunene i dette fylket.

## Stemmetall

**Partiforkortelser:** A = Arbeiderpartiet; SV = Sosialistisk Venstreparti; R = Rødt; Sp = Senterpartiet; KrF = Kristelig Folkeparti; V = Venstre; H = Høyre; Frp = Fremskrittspartiet; Dem = Demokratene i Norge; MdG = Miljøpartiet De Grønne; KSP = Kristent Samlingsparti; Kyst = Kystpartiet; PP = Pensjonistpartiet; NKP = Norges Kommunistiske Parti

**Lokale lister:** Halden = Vårt valg; Fredrikstad = Bymiljølista (1), Folkets stemme (2); Askim = Askimpartiet

### Prosentvis

## Kommunevise kommentarer
Fargekoder for partia: 

#### Aremark
 
I Aremark stilte fem partier liste: A, Sp, KrF, V og H. Senterpartiet gikk fram med 11,2 prosentpoeng til 34,7, og partiet overtok dermed posisjonen som kommunens største fra Arbeiderpartiet, som gikk tilbake 7,4 prosentpoeng til 25,9. Venstre, som ikke stilte liste sist, fikk 10,2 prosent av stemmene, noe som omtrent tilsvarer tilbakegangen til Kristelig Folkeparti. Valgdeltakelsen var 72,1 prosent.

Det blei rødgrønt samarbeid i Aremark. Geir Aarbu fra Sp blei ny ordfører, og Harald Nilsen (A) fikk vervet som varaordfører.

#### Askim
 
I Askim stilte åtte partier liste: A, SV, Sp, KrF, V, H og Frp, samt det lokale Askimpartiet. Høyre var valgvinneren med en oppgang på 12 prosentpoeng (til 31,4), mens Fremskrittspartiet gikk tilbake 8 poeng til 11,4. Arbeiderpartiet er fortsatt det største partiet med 36,2 prosent av stemmene. Askimpartiet gikk noe tilbake og fikk 4,4 prosent.  Valgdeltakelsen var 57,9 prosent.

Ny ordfører blei Thor Hals fra Høyre i et samarbeid med KrF, Sp og Frp. Høyre hadde først en intensjonsavtale med Arbeiderpartiet om gjenvalg av tidligere ordfører Trygve Westgård (A), men kommunestyregruppa valgte å fravike denne avtalen. Ingolf Paller fra Frp blei ny varaordfører.

#### Eidsberg
 
I Eidsberg stilte de sju stortingspartia (A, SV, Sp, KrF, V, H og Frp) liste. Høyre gjorde et svært godt val og økte si oppslutning med 30,3 prosentpoeng til 43,1. Mandatmessig gikk partiet opp fra 4 til 15. Alle de øvrige partia gikk tilbake, mest gjaldt det Fremskrittspartiet (-11,6) og Senterpartiet (-9,4). Valgdeltakelsen var 59,8 prosent.

Erik Unaas fra Høyre blei ny ordfører med støtte fra V og KrF. Maren Hersleth Holsen (V) blei kommunens nye varaordfører.

#### Fredrikstad
 
I Fredrikstad hadde velgerne heile 13 muligheter: A, SV, R, Sp, KrF, V, H, Frp, KSP, Kyst og PP, samt de lokale Bymiljølista og Folkets stemme. Arbeiderpartiet gikk fram 16,4 prosent til 49,2 og mangler bare ett mandat på reint flertall i kommunestyret (26 av 53). Også Høyre hadde fin framgang (+6,8 til 20,0), mens Fremskrittspartiet tapte 17,3 prosentpoeng (til 13,9). Partiet mista dermed 10 av tidligere 17 mandater. Bymiljølista beholdt sin ene bystyreplass, mens Folkets stemme mista sin. Valgdeltakelsen var 61,8 prosent.

Jon-Ivar Nygård (A) blei enstemmig valgt til ny ordfører etter fire år med Frp-styre. Partifellen Kari Agerup fikk tilbake varaordførervervet, som hun tapte i 2007.

#### Halden
 
Halden hadde tolv lister: A, SV, R, Sp, KrF, V, H, Frp, Dem, MdG, PP og den lokale Vårt valg. Høyre økte stort, opp 24 prosentpoeng til 34,4 (opp fra 5 til 18 mandater). Arbeiderpartiet gikk tilbake 11,9 poeng til 31,7 prosent. Fremskrittspartiet tapte 7,5 poeng og sitter igjen med 8,4 prosent. Vårt valg prøvde seg for første gang, men fikk bare 1,3 prosent av stemmene. Valgdeltakelsen var 61,5 prosent.

Høyre inngikk samarbeid med V, Sp, KrF og MdG og fikk Thor Edquist valgt til ordfører. Høyre fikk også varaordføreren ved Lena Beate Karlsen.

#### Hobøl
 
I Hobøl hadde en mulighet til å stemme på A, Sp, KrF, V, H og Frp. Arbeiderpartiet og Høyre gikk fram med henholdsvis 6,8 og 6,5 prosentpoeng til 30,3 og 18,5. A blei dermed kommunens største parti, en posisjon Fremskrittspartiet tapte på grunn av en nedgang på 9,9 poeng til 22,7 prosent. Valgdeltakelsen var på 63,8 prosent.

Fremskrittspartiet mista også ordføreren, da Sp, A og V gikk sammen om å velge Håvard Wennevold Osflaten fra Arbeiderpartiet. Simen Saxebøl fra Venstre blei varaordfører.

#### Hvaler
 
I Hvaler stilte A, SV, Sp, V, H og Frp liste. Kommunen var unormal, i og med at Fremskrittspartiet gikk mest fram (+4,7) og med 32,1 prosent styrka sin posisjon som største parti. Uvanlig var det også at Arbeiderpartiet gikk mest tilbake, med 5,5 prosentpoeng til 28,2. Valgdeltakelsen var heile 71,3 prosent.

Frps Eivind Norman Borge blei gjenvalgt som ordfører, mens Lene Elisabeth Strøm (H) blei ny varaordfører.

#### Marker
 
I Marker stilte A, Sp, KrF, H og Frp til valg. Arbeiderpartiet gikk tilbake 8,1 prosentpoeng, og mista dermed sitt reine flertall i kommunestyret. Partiet er likevel det klart største med 47 prosent. De øvrige partia endra alle oppslutning med drøyt fire prosentpoeng hver; Kristelig Folkeparti hadde tilbakegang, de øvrige framgang. Senterpartiet er kommunens nest største parti med 22,4 prosent. Valgdeltakelsen var 65,0 prosent. Marker deltok i forsøket med stemmerett fra og med 16 år.

Stein Erik Lauvås (A) kunne fortsette som ordfører og fikk med seg Kristelig Folkepartis Runar Kasbo som varaordfører.

#### Moss
 
I Moss stilte A, SV, R, KrF, V, H, Frp, MdG og PP. Høyre blei vinneren med en framgang på 15,8 prosentpoeng til 37,3. Partiet blei dermed større enn Arbeiderpartiet, som gikk tilbake 5 poeng til 34,9. Fremskrittspartiet mista en tredjedel av velgerne og endte på 12 prosent. Pensjonistpartiet mista sitt mandat fra forrige periode. Valgdeltakelsen var på 62,8 prosent.

Tage Pettersen fra Høyre blei ny ordfører med støtte fra KrF, V og Frp. Erlend Wiborg (Frp) blei varaordfører i byen. De var også enige om å innføre byparlamentarisme innen høsten 2012. Imidlertid valgte Høyre seinere å ikke gå inn for endring av kommunens styreform foreløpig.

#### Rakkestad
 
I Rakkestad stilte de sju stortingspartia, A, SV, Sp, KrF, V, H og Frp. Kristelig Folkeparti og Fremskrittspartiet gikk noe tilbake, de øvrige noe fram. Senterpartiet og Arbeiderpartiet er de største partia med henholdsvis 26 og 24,5 prosent. Valgdeltakelsen var 58,6 prosent.

Senterpartiets Peder Harlem måtte imidlertid gå av som ordfører, da V, A og KrF inngikk et samarbeid som innebar at Ellen Solbrække (A) blei ny ordfører. Hun er første kvinne og første A-politiker i vervet. Villy Tjerbo fra Venstre blei valgt som varaordfører.

#### Rygge
 
I Rygge stilte A, SV, Sp, KrF, V, H, Frp, MdG og PP liste. Fremskrittspartiet blei halvert både i stemme- og mandattall. Partiet, som var kommunens største, har nå 14,4 prosent av stemmene. Arbeiderpartiet erobra topposisjonen med en liten framgang (2,6 poeng) til 31,2 prosent. Både Høyre og Venstre hadde fin framgang, til 27,7 og 10,2 prosent (opp henholdsvis 9,6 og 5,2). Valgdeltakelsen var på 63,3 prosent.

Med støtte fra A, Frp, SV, Sp og Pensjonistpartiet blei Inger-Lise Skartlien (A) gjenvalgt som ordfører. Kåre Dahl (Frp) fikk varaordførervervet.

#### Rømskog

Rømskog er en liten kommune med 543 stemmeberettiga. Heile 80,3 av disse møtte fram. Arbeiderpartiet gikk tilbake med 11,7 prosentpoeng til 27,8. Det mista dermed posisjonen som største parti til Senterpartiet (31,9 prosent, fram 6,9), tett fulgt av Kristelig Folkeparti (31,5; fram 3,0). Også Fremskrittspartiet stilte liste og fikk en svak framgang til 8,8 prosent.

Samarbeidet mellom Arbeiderpartiet og Kristelig Folkeparti fortsatte, men Nils Nilssen (A) og Kari Pettersen (KrF) bytta posisjon. Pettersen overtok ordførerklubba, mens Nilssen blei varaordfører denne perioden.

#### Råde
 
I Råde stilte A, Sp, KrF, V, H og Frp lister. Arbeiderpartiet er fortsatt størst, tross en tilbakegang på 8,5 prosentpoeng til 26,7. Høyre gikk fram 8,5 poeng til 22,3 og overtok dermed andreplassen fra Fremskrittspartiet (20,9; tilbake 5,9). Venstre hadde fin framgang, opp 7,9 til 10,1. Valgdeltakelsen var 68,8 prosent.

Høyre, Fremskrittspartiet og Venstre inngikk samarbeidd, slik at Høyre fikk ordføreren, René Rafshol, mens Frp fikk varaordførerposten, Frederikke Stensrød.

#### Sarpsborg
 
I Sarpsborg var det 11 partier som stilte liste: A, SV, R, Sp, KrF, V, H, Frp, Dem, KSP og PP. Høyre gikk fram 9,3 prosentpoeng til 20,6, mens Fremskrittspartiet gikk tilbake 5,5 poeng til 14,0. For de øvrige partia var det bare små prosentvise endringer. Arbeiderpartiet er fortsatt det klart største partiet med sine 48,1 prosent. Det mangler en representant på reint flertall i kommunestyret, som fra og med perioden som begynner nå, er redusert fra 49 til 43 mandater totalt. Valgdeltakelsen var på 56,3 prosent.

Etter 16 år som byens ordfører gikk Jan O. Engsmyr av og overlot klubbe og kjede til partifellen Sindre Martinsen-Evje. Arbeiderpartiet har hatt ordføreren i kommunen sammenhengende sia 1914. Linda Marie Engsmyr (også A og datter av avtroppende ordfører) blei ny varaordfører. De fire partia A, SV, Sp og Venstre inngikk samtidig en politisk avtale for valgperioden.

#### Skiptvet
 
I Skiptvet stilte A, Sp, KrF, H og Frp liste. Ved forrige valg var Senterpartiet og Arbeiderpartiet omtrent jamstore, med Sp hårfint foran. Nå gikk A fram 13,6 prosentpoeng til 46,1, men Sp gikk tilbake 13,1 til 20,0. Høyre gikk fram 4,3 poeng til 17,1. Valgdeltakelsen var 61,4 prosent.

Svein Olav Agnalt (A) blei valgt til ordfører og Dag Walter Søby (KrF) til varaordfører.

#### Spydeberg
 
I Spydeberg stilte de sju stortingspartia, A, SV, Sp, KrF, V, H og Frp. Både Arbeiderpartiet og Høyre gikk fram, med henholdsvis 5,2 og 8,0 poeng. Partia er nå nesten jamstore, 24,4 og 22,5 prosent. Senterpartiet gikk tilbake 7,5 poeng (til 18,9) og Fremskrittspartiet tilbake 5 poeng (til 13,9). Valgdeltakelsen var 64,2 prosent.

Knut Espeland fra KrF blei valgt til ordfører, mens John Dokken fra Høyre fikk varavervet.

#### Trøgstad
 
I Trøgstad var det lister fra A, Sp, KrF, V, H og Frp. Senterpartiet styrka si stilling som største parti ved en framgang på 8,8 poeng til 35,5 prosent. Arbeiderpartiet gikk svakt fram, pluss 1,1 til 25,9. Høyre gikk fram 5,6 til 15,6 og passerte dermed så vidt Fremskrittspartiet (14,4; tilbake 6,0) Venstre gikk tilbake 5,2 til 2,8, og partiet mista dermed sine to plasser i kommunestyret. Valgdeltakelsen var 62,0 prosent.

Ved konstitueringa samarbeidde Sp, H og KrF, noe som resulterte i at Ole André Myhrvold (Sp) blei ordfører og Christian Granli (H) varaordfører.

#### Våler
 
I Våler var det lister fra de sju stortingspartia, A, SV, Sp, KrF, V, H og Frp. Senterpartiet gikk fram 4,9 prosentpoeng (til 26,6) og blei kommunens største parti. De pustes imidlertid i nakken av Høyre som med en framgang på 7,9 har ei oppslutning på 25,1. Fremskrittspartiet, som var størst, gikk 8,2 poeng tilbake til 19,2. Arbeiderpartiet har 16,8 prosent (tilbake 1,6), mens SVs nedgang på 1,1 poeng til 3,0 sendte partiet ut av kommunestyret. Valgdeltakelsen var 62,4 prosent.

Kommunestyret valgte Reidar Kaabbel (Sp) til ordfører og Benedicte Dyvik (H) til varaordfører.

## Fylkestingsvalget

Ole Haabeth (A) blei gjenvalgt som fylkesordfører. Ny fylkesvaraordfører blei Per Inge Bjerknes fra Senterpartiet.

### Nøkkeltall

### Kommunevise resultater

Tabellen viser prosent av antall avgitte stemmer i kommunen.

## Referanser